AlexejDobrolubov/national_council_slovak_2010 huggingface dataset:
33. schôdza NR SR - 11.deň - B. popoludní
Dátum: 2025-04-10
Poslanec: Mesterová, Zuzana (PS)
Druh vystúpenia: Vystúpenie s faktickou poznámkou

18. Ďakujem pekne za slovo. A ja budem mať doplňujúcu otázku takú, aby mohol aj pán Blanár odpovedať, keďže tu pán Šutaj Eštok nie je. No počuli sme od pána Žigu, od pána Gašpara, od pána Danka, teraz od pani ministerky aj pán Šutaj Eštok vo svojej písomnej odpovedi povedal, že nesúhlasí s tou daňou a všetci sú takí, že áá, uvidíme, čo to prinesie, či to vôbec niečo prinesie . Tak moja otázka, pán Blanár, je na vás, či vy osobne s tou daňou súhlasíte, ale podstata otázky je iná, či máte dôveru v ministra Kamenického, že toto bolo jediné možné efektívne riešenie, ako sa vysporiadať s tou situáciou, pretože ste sľubovali, že zastavíte chaos a prinesiete odbornosť. Tak ja sa pýtam, či váš minister, či vy máte dôveru vo vášho ministra, že toto bolo to odborné jediné najlepšie riešenie, ako sa s tou situáciou vysporiadať, lebo vzhľadom na všetky tie reakcie taká vajatavé z vládnej koalície mám pocit, že ani nie, že tak čakáte, ako to celé dopadne. Ďakujem.
33. schôdza NR SR - 10.deň - A. dopoludnia
Dátum: 2025-04-09
Poslanec: Mesterová, Zuzana (PS)
Druh vystúpenia: Vystúpenie v rozprave

87. Ďakujem pekne za slovo, pán predsedajúci, my tu dnes rokujeme o nesystematickej podpore financovania samospráv, pretože 14 rokov Ficovej vlády systematicky likviduje samostatnosť samospráv a ich príjmy, napríklad aj hlúpou transakčnou daňou. A ja teda sa chcem prikloniť ku kolegovi Dubovickému a oceniť, pán Danko, váš postoj k tomu, lebo vy ste ako to odvážne dieťa v rozprávke Cisárove nové šaty, ktoré sa nebojí povedať, že cisár je nahý. Ja to musím oceniť. Prečo? Dobré veci treba oceniť. My sme sa inšpirovali aj vaším výrokom a náš web sme pomenovali www.hlupadan.sk. Môžete ho podporiť aj podpisom a ja verím tomu, že nájdete odvahu aj na to, aby ste hlasovali za náš pozmeňovák a naozaj túto hlúpu Ficovú daň sme zrušili, lebo ako kolega povedal, naprieč politickým spektrom je zhoda, že to je zlá daň, ale nemáme odvahu ju zrušiť, tak ju naberme. Ďakujem. (Potlesk v sále.)
33. schôdza NR SR - 10.deň - A. dopoludnia
Dátum: 2025-04-09
Poslanec: Mesterová, Zuzana (PS)
Druh vystúpenia: Vystúpenie s faktickou poznámkou

63. Ďakujem pekne za slovo, pán predsedajúci. Zora, ja keď som počúvala o tom, ako si hovorila o absurdite transakčnej dane, tak som sa zamýšľala nad tým opačne, že poďme to vylepšiť, že keď už absurdita, tak poriadna, že prečo len tak na polovicu. Napríklad by vládna koalícia mohla zaviesť transakčnú daň z transportu potravín z obchodu domov. Nakúpite potraviny, vyjdete z obchodu a napríklad smerácki vlci vám vezmú z tašky dva rožky a pol masla alebo dve paradajky, neviem, a takto získané potraviny by sme mohli potom prerozdeliť ľuďom, ktorí sa v dôsledku Ficovej drahoty prepadnú do chudoby. A možno by to malo aspoň verejný záujem prospešný viac, ako celá táto absurdita a táto absurdná transakčná daň, ktorú sme schválili.
33. schôdza NR SR - 9.deň - B. popoludní
Dátum: 2025-04-08
Poslanec: Mesterová, Zuzana (PS)
Druh vystúpenia: Vystúpenie s faktickou poznámkou

57. (Krátka pauza pre nefunkčnosť mikrofónu.) Á, už funguje. Ďakujem pekne za slovo, pán predsedajúci. No, pán Bartek, škoda, že v rokovacom poriadku nemáme, že keď vystúpi Bartek a povie, že sú splnené podmienky na skrátené legislatívne konanie, tak sú splnené podmienky na skrátené legislatívne konanie, ušetrili by sme si veľa roboty. Bohužiaľ, to tak nie je. Ešte stále musia byť splnené nejaké vecné dôvody, ktoré ani z dôvodovej správy, ani z vášho vystúpenia nie sú zjavné. Ja neviem teda, že či my už tu máme bagre naštartované, vyvlastnené pozemky, stavebné povolenia, už len sa čaká na financovanie tých diaľnic a to zachránia úspory dôchodcov? Ja by som vám ani hotovosť, ktorú mám v peňaženke, nezverila na finan... na to, aby ste vy ju zhodnocovali, nieto ešte moje úspory na dôchodok. To je tak akože jedna vec. A druhá vec je, že slovenské peniaze na Slovensku, a s ktorými podnikateľmi vy chcete investovať na Slovensku, keď všetci kvôli vašej transakčnej dani odídu? Však tu likvidujete podnikateľské prostredie, tak s kým tu chcete robiť tie investičné projekty? Ďakujem pekne.
33. schôdza NR SR - 9.deň - B. popoludní
Dátum: 2025-04-08
Poslanec: Mesterová, Zuzana (PS)
Druh vystúpenia: Vystúpenie v rozprave

23. Ďakujem pekne za slovo, pán predsedajúci. No, ďalšie skrátené legislatívne konanie máme len tak hodené do pléna Národnej rady. My už sme zo skráteného legislatívneho konania urobili bežný štandard, to už ani nie je niečo mimoriadne. Ale možno by ste mohli metodiku skráteného legislatívneho konania aplikovať aj na volebné obdobie tejto vlády. Veď stihnete v skrátenom legislatívnom konaní napáchať všetko, čo chcete, a boli by aj splnené podmienky, lebo hrozia značné hospodárske škody: no Ficova transakčná daň a zbabraná konsolidácia, to máme splnené. Hrozí ohrozenie bezpečnosti: to je vaša celá zahraničná politika, to napĺňate na každotýždňovej báze. A hrozí ohrozenie základných ľudských práv: no len na tejto schôdzi máme napríklad zákon o mimovládkach a przníte občiansku spoločnosť už dlhodobo. Takže mali by sme splnené podmienky, zamyslite sa nad tým, kolegovia, či toto by ste nemali tiež prijať v skrátenom legislatívnom konaní. Ďakujem.
33. schôdza NR SR - 8.deň - A. dopoludnia
Dátum: 2025-04-04
Poslanec: Mesterová, Zuzana (PS)
Druh vystúpenia: Vystúpenie s faktickou poznámkou

109. Rovnako to aplikujte na seba, pán predsedajúci, ďakujem pekne. Pán Majerský, no, bohužiaľ, to, čo ste hovorili o tom, že teda otec je muž a matka je žena, áno, do istej miery, ale to nesedí ani právne momentálne, že by to tak vždy bolo, pretože my máme tri domnienky otcovstva v práve zakotvené, podľa ktorých sa určuje, kto je otec. A to nemusí byť vždy biologický otec. Veď predsa máme aj tretiu domnienku, ktorá hovorí, že súhlasným vyhlásením rodičov, áno, muža a ženy, ale nie biologického otca, to tam nikto neskúma, akýkoľvek muž, ktorý vyhlási so ženou matkou, že je otec, bude zapísaný do rodného listu a bude otec právny. Nikto neskúma, či je naozaj biologický, tak ja sa pýtam, prečo také súhlasné vyhlásenie nemôžu vyhlásiť dve ženy. A potom vašou logikou, ak je len otec biologický a matka biologická, potom by sme tu nemali mať ani žiadny rozvoj... rozvod. Ako potom ten právny otec, ktorý príde do rozvedenej rodiny, to bude mať aké postavenie v tej rodine? Nesedia vám fakty ani právne, ani biologické, ani morálne.
15. schôdza NR SR - 1.deň - B. popoludní
Dátum: 2024-06-11
Poslanec: Migaľ, Samuel (HLAS - SD)
Druh vystúpenia: Vystúpenie s faktickou poznámkou

95. Pani poslankyňa, ďakujem veľmi pekne. Ja si takto predstavujem, že bude spolupracovať opozícia s koalíciou, vecne, rozumne, bez nejakých emócií a s návrhom, s ktorým ste prišli. Vidíte, pán minister to sľúbil, bolo to zapracované do tohto zákona. A čo sa týka tohto pozmeňovacieho zákona, samozrejme žiaden zákon nie je vytesaný do kameňa a v prípade, že, v prípade potreby praxe, že by sa to potrebovalo zmeniť, samozrejmé, že keď to prax ukáže, tak môžeme, v zásade celý tento problém nahliadania do toho telefónu v princípe sa bude používať ako krajná možnosť. Ako naozaj, keď už nebude iná možnosť preukázania krajiny pôvodu, odkiaľ pochádza tento cudzinec. A to je veľmi dôležité obzvlášť z pohľadu súčasnej bezpečnostnej situácie, ako u nás, tak aj vo svete. A to je z môjho pohľadu prevyšujúci záujem pred ochrannou súkromia toho človeka, ktorý žiada nejaký pobyt u nás. Čiže do istej miery by sa mal podriadiť takýmto pravidlám. Ale, samozrejme, ako hovorím, pokiaľ prax ukáže, že by to bolo nejakým spôsobom zneužívané, alebo nadužívané, nehovorím, že to sa nemôže zmeniť, ale v zásade to asi ostane takto, ako to je. Ďakujem pekne.
13. schôdza NR SR - 1.deň - B. popoludní
Dátum: 2024-05-09
Poslanec: Migaľ, Samuel (HLAS - SD)
Druh vystúpenia: Vystúpenie s faktickou poznámkou

22. Kde bolo, tam bolo, bola raz jedna ulica a na tej ulici bol dom a v tom dome sa diali zázraky. Bola by to aj pekná rozprávka, pán bývalý štátny tajomník, keby v tejto, v tomto domčeku alebo v tejto firme sa neutopilo 100 mil. zo štátnych peňazí. Spoločnosť Eurolab Lambda vám asi niečo hovoriť bude. Vy ste plnili počas pandémie covidu v roku 2020 a 2021 šialené nápady vášho vtedajšieho šéfa, plnili jeho spasiteľský syndróm, aby ste zachránili Slovensko. Bez akejkoľvek verejnej kontroly, bez akéhokoľvek verejného obstarávania tam skončilo 100 mil. eur. Sto miliónov eur, to sú peniaze, za ktoré mohli byť na Slovensku dnes postavené dve, minimálne dve krásne regionálne nemocnice. Namiesto toho sa tieto peniaze utopili v tejto firme a my dodnes nevieme, kam skončili alebo kde skončili ďalej. Čiže tu dnes menovať nejaké firmy, je to v poriadku, ale pozametajte si v prvom rade pred vlastným prahom. A, pán bývalý štátny tajomník, vy hovoríte o tom, že ste študovali v zahraničí. Ja som vždy mal predstavu o tom, že po štúdiu v zahraničí prídu ľudia, ktorí budú ďaleko viac renomovaní, ale keď sme videli, ako vy ste zvládali manažment pandémie, tak zbohom, krásny rozum. A vaším jediným pomníkom po vašej funkcii je 20-tisíc obetí. A presne takto sa môžete smiať tým rodinám, ktorí prišli o život ich príbuzní len preto, že ste tak zvládali pandémiu, ako ste ju zvládli. Ďakujem pekne.
12. schôdza NR SR - 7.deň - B. popoludní
Dátum: 2024-04-25
Poslanec: Migaľ, Samuel (HLAS - SD)
Druh vystúpenia: Vystúpenie s faktickou poznámkou

154. Ďakujem pekne, pán predsedajúci. Aj ja som veľmi rád za takúto diskusiu, ktorá sa tu rozbehla. Pani kolegyňa, budem možno aj na vás teraz reagovať, ako ste povedali, a ja cítim z vašich slov to spochybňovanie toho skráteného legislatívneho konania. Neviem, či ste v tejto... (Prerušenie vystúpenia predsedajúcim.) Žiga, Peter, podpredseda NR SR 155. Pán poslanec, reagujte na predrečníka, teda na pána ministra. Migaľ, Samuel, poslanec NR SR 156. To s tým súvisí. ... pretože či ste aj v takejto podobe boli diskutovať povedzme v Liptovskom Mikuláši, kde sa ľudia boja chodiť po uliciach, kde sme videli tie zábery, ako ten medveď tam po tej ulici behal. A ja si myslím, že nič vhodnejšie ako skrátené legislatívne konanie k takémuto zákonu nejestvuje momentálne. A súvisí to aj s tým, o čom sa tu teraz bavíme, aj to, čo povedal pán poslanec Hlina. Ja som s vami v tej diskusii bol a my sme sa o tom bavili a počul som aj ten príbeh o tých potkanoch, tak ja rozumiem, že nedá sa všetko zrátať a spočítať, a to je možno aj ten odkaz pre vás, že poďme v prvom rade riešiť tento akútny problém, ktorý tu máme, poďme ho riešiť rýchlo a potom, samozrejme, sa poďme zaoberať tým, ako budeme ďalej regulovať, ako sa budeme správať k tejto populácii, pretože každý ochranár, racionálny ochranár vám povie, že pokiaľ medveď ako predátor, ktorý je na vrchole svojho reťazca a nemá svojho prirodzeného predátora, tak potrebuje byť prirodzene regulovaný. A toto je cesta, že poďme vyriešiť ten problém, ktorý máme akútny, poďme ho vyriešiť rýchlo a následne nato sa zaoberajme tou ďalšou problematikou. Ďakujem pekne.
12. schôdza NR SR - 7.deň - B. popoludní
Dátum: 2024-04-25
Poslanec: Migaľ, Samuel (HLAS - SD)
Druh vystúpenia: Vystúpenie s faktickou poznámkou

96. Ďakujem pekne. Pán poslanec, ja ti ďakujem za tento tvoj príspevok. A vieš prečo? Pretože ti ho nenapísali marketéri na klube, ale preto že to vychádza z teba, z tvojich skúseností, zo skúseností ľudí, ktorí žijú na Poľane, a nielen na Poľane, ale na prevažnej väčšine Slovenska. Ja, kolegovia z opozície, sa nestačím čudovať. Ja by som chcel vedieť, či by ste tieto reči, ako ste, pán kolega Lackovič, napríklad hovorili, hovorili aj tomu mladému mužovi, ktorého prišla pozrieť jeho priateľka z Bieloruska, a dotrhal ju medveď v Jasnej. Alebo tým ľudom v Liptovskom Mikuláši, pán Blcháč by vedel o tom hovoriť, čo sa tam deje. Tak prosím vás pekne, buďme tu naozaj trošku normálni, ja mám rád medvede, ale bavme sa s ochranármi, ktorí sú naozajstní ochranári, a nie ekoteroristi, ktorí, ktorí prispeli Slovensko, alebo primäli Slovensko do tohto stavu, v akom sa momentálne nachádza. A ja chápem, že treba tento problém riešiť racionálne, a nechcem, aby sme boli krajina extrému, aby sme si tuto medveďa v našich krásnych lesoch vystrieľali. Ale máme tu veľký problém a ten treba vyriešiť okamžite a potom sa poďme baviť o tom, čo budeme robiť ďalej a ako budeme redukovať populáciu medveďa na Slovensku. Ďakujem pekne
12. schôdza NR SR - 2.deň - B. popoludní
Dátum: 2024-04-17
Poslanec: Migaľ, Samuel (HLAS - SD)
Druh vystúpenia: Vystúpenie v rozprave

68. Ďakujem pekne, pán predseda. Vážený pán predseda, vážené panie poslankyne, vážení poslanci, v súlade s § 73 zákona o rokovacom poriadku som bol určený výborom za spravodajcu k uvedenému návrhu zákona. Predkladám informáciu k predloženému návrhu zákona. Návrh spĺňa náležitosti podľa rokovacieho poriadku a legislatívnych pravidiel tvorby zákonov. Zo znenia uvedeného návrhu zákona je zrejmý účel navrhovanej úpravy. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada vo všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady navrhujem, aby návrh zákona prerokovali Výbor Národnej rady pre sociálne veci, ústavnoprávny výbor, výbor pre ľudské práva a národnostné menšiny a výbor pre obranu a bezpečnosť. Za gestorský výbor navrhujem Výbor Národnej rady pre obranu a bezpečnosť. Zároveň odporúčam, aby výbory uvedený návrh prerokovali do 7. júna 2024 a gestorský výbor do 10. júna 2024 od jeho prerokovania v prvom čítaní na schôdzi Národnej rady Slovenskej republiky. Pán predsedajúci, prosím, otvorte rozpravu k uvedenému návrhu zákona.
9. schôdza NR SR - 15. deň - A. dopoludnia
Dátum: 2024-02-23
Poslanec: Migaľ, Samuel (HLAS - SD)
Druh vystúpenia: Vystúpenie s faktickou poznámkou

92. Vážený pán predsedajúci, milé kolegyne, kolegovia, ale aj poslanci z hnutia, ktoré sa tak hanbilo za svoj politický výkon, až sa muselo premenovať. Pán Jakab, ďakujeme, že ste dočítali príspevok pána Galka. Tajne som dúfal, že to bude mať aj pointu, ale, bohužiaľ, to nemalo. Naprieč vašimi argumentami sa vinie naratív, že 363 by mal tento paragraf fungovať iba v prípade závažných pochybení, no vy hovoríte, že bežné pochybenia sú v poriadku. Rozmýšľal som, či to myslíte vážne, resp. ako vám niečo také mohlo napadnúť, že malý nezákonný postup v prípravnom konaní je vlastne v poriadku. Ale už asi viem. Aj váš predseda je povestný tým, že považuje malé porušenia zákona za zábavu a legitímny spôsob výkonu politiky. Keď mu napríklad príde v poriadku obviniť človeka za to, že pracoval pre tajnú službu. A malé porušenia zákona považuje za zábavu. Vážení kolegovia, kolegyne, problém je inde. My v strane HLAS hovoríme, že stíhania musia byť zákonné a nie sú prípustné ani malé nezákonnosti. Od prvého dňa hovoríme, že zákon musí platiť pre všetkých rovnako. Preto ešte raz zdôrazňujem, ak aj generálny prokurátor uplatní tri-šesť-trojku, znamená to jediné, že odstráni nezákonnosť, ktorú vidí. Ale to neznamená, že daný človek je nevinný. Znamená to iba to, že v ďalšom pokuse si musia svoju prácu urobiť policajti alebo prokurátor poriadne a zákonne. Ja viem, že bývalým OĽANO sa nepáči, resp. páči to, že Daniel Lipšic a jeho ľudia na NAKA či špeciálnej prokuratúre išli ako križiaci, pre nás je to však neprípustné... (Prerušenie vystúpenia časomerom.)
9. schôdza NR SR - 15. deň - A. dopoludnia
Dátum: 2024-02-23
Poslanec: Migaľ, Samuel (HLAS - SD)
Druh vystúpenia: Vystúpenie s faktickou poznámkou

74. Ďakujem pekne, pán predsedajúci. Milé kolegyne, kolegovia, aj vy milí, zmätení kolegovia zo sekty, ktorá ukradla názov nášmu krásnemu Slovensku. Pán Šipoš, viete, aký by bol krásny svet, keby ste aspoň občas rozumeli veciam, o ktorých rozprávate? Robíte z 363 magický nástroj, ktorého účel je, aby bol zneužívaný. A ak to tak je, prečo oňho požiadali aj kovboji, prečo aj oň by požiadali kovboji zo strany Čurillovcov. Vy namiesto toho, aby ste menili 363-ku, ste odkazovali poslancom, aby šúchali nohami. Ale späť k realite. Povedzme si, na čo slúži 363-ka. Je to nástroj, ktorým prokurátor jasne povie, že proces je nezákonný. Oprava, nie je to na zrušenie 363-ky. Opravou je to, aby bolo všetko v poriadku a nie protizákonné, navyše OČTK majú vždy právo opravy. Čo sa týka pána Žilinku, tak v tomto prípade by som chcel povedať len jedno. Že pán Žilinka tu nemá niekomu pomáhať, ale pán Žilinka generálny prokurátor má dohliadať na to, aby zákonný proces vo vyšetrovaní bol dohliadaný a aby bol zaručený správne. A ja si myslím, ja som presvedčený o tom, že tak to vždy bolo a tak to vždy bude. Tak, prosím, nestrašte tu hlúposťami a trošku si možno doštudujte niektoré veci, kým nás tu začnete poučovať. Ďakujem.
9. schôdza NR SR - 15. deň - A. dopoludnia
Dátum: 2024-02-23
Poslanec: Migaľ, Samuel (HLAS - SD)
Druh vystúpenia: Vystúpenie s faktickou poznámkou

60. Ono to totižto súvisí s tým, že pána generálneho prokurátora ste zvolili do funkcie vy a vy si nesiete za tú, za to vašu zodpovednosť. A to všetko čo tu teraz robíte, tak je len klopanie a vyplakávanie, klopanie na otvorené dvere. A keď sa pozrieme na to, čo sa momentálne ukazuje, ako prebiehali všetky tie trestné konania, ako boli futrovaní informáciami kajúcnici, ktorí mali vypovedať, tak ako si tí kovboji z NAKY predstavovali, tak viete čo? Ja by som na vašom mieste radšej tento návrh stiahol, pretože možno v budúcnosti budú títo vaši elitní policajti práve takúto tri-šesť-trojku aj potrebovať. Ďakujem pekne.
9. schôdza NR SR - 15. deň - A. dopoludnia
Dátum: 2024-02-23
Poslanec: Migaľ, Samuel (HLAS - SD)
Druh vystúpenia: Vystúpenie s faktickou poznámkou

58. Ďakujem pekne za slovo. Ja vnímam túto diskusiu o tri-šesť-trojke možno z takého širšieho pohľadu. Pán Grendel, vy ste sedeli tu v tomto parlamente, keď ste mali ústavnú väčšinu a mohli ste s týmto § 363 niečo urobiť. Tak ja sa pýtam, kde ste boli to minulé obdobie, že sa vám nepodarilo tento strašiak, ktorým vy označujete tri-šesť-trojku, nejakým spôsobom zmeniť alebo zrušiť. Čo sa týka pána kolegu Šipoša, ktorý tu hovoril o generálnom prokurátorovi, vy ste si zvolili, vy ste si zvolili pána gen... (Reakcie z pléna.) Môžete ma nechať dohovoriť, pán Šipoš? Môžete ma nechať dohovoriť, prosím vás, ja som vám do reči neskákal. Prosím vás, nevykrikujte tu.
4. schôdza NR SR - 2.deň - A. dopoludnia
Dátum: 2023-11-24
Poslanec: Migaľ, Samuel (HLAS - SD)
Druh vystúpenia: Vystúpenie s faktickou poznámkou

121. Ja by som sa chcel okrem vás, vážení kolegovia, prihovoriť aj občanom, ktorí sledujú toto zasadnutie. Už ste sa isto stratili v tých kauzách, v tých rôznych prepisoch. A zatiaľ čo my tu zabíjame drahocenný čas pána ministra vnútra, ministri strany HLAS makajú. Úrad predse... podpredsedu Kmeca doručil mimoriadnu pomoc takmer 30 mil. eur obciam postihnutých zemetrasením a krupobitím na východnom Slovensku, sociálny minister 1 200-tisíc v rámci humanitárnej pomoci, a to sa nebavme ešte o zvýšených, teda o 13. dôchodkoch vo výške 300 eur. A zatiaľ čo vy, pán minister vnútra, tu musíte strácať váš drahocenný čas, minister Richard Raši na ministerstve informatizácie pripravuje nový zákon o verejnom obstarávaní. Zatiaľ čo vy tu strácate svoj čas, pán minister vnútra, ministerka hospodárstva pripravila všetky podklady na to, aby na Slovensko prišla nová investícia v podobe výroby batérií. A aby som nezabudol, vážení občania, nebudú sa na Slovensku zatvárať pôrodnice. Toto je to, čo robia naši ministri, zatiaľ čo náš minister vnútra Matúš Šutaj Eštok tu musí strácať svoj drahocenný čas. Pán minister, máte aj moju dôveru. Nestrácajte tu čas a choďte, prosím, pracovať ďalej. Ide vám to dobre. Ďakujem pekne. (Potlesk.)
4. schôdza NR SR - 2.deň - A. dopoludnia
Dátum: 2023-11-24
Poslanec: Migaľ, Samuel (HLAS - SD)
Druh vystúpenia: Vystúpenie s faktickou poznámkou

47. Pán Gašpar, naznačujete, že inštitút chráneného oznamovateľa mohol byť zneužitý. V tejto súvislosti by som chcel podotknúť jeden detail. Zachytil som aj veľmi silnú tému, že postavenie mimo služby obvinených vyšetrovateľov je neľudský inštitút a zasahuje pomaly do ich ľudských práv. Keď ale opomeniem to, že sa iba naplnila zákona a že minister jednoducho nemohol konať inak, ale pozrime sa aj na tie emotívne náreky, že vyšetrovatelia majú iba smiešne percento z ich platu. Kolegyne a kolegovia, máte predstavu, koľko zarábajú takíto elitní policajti? Vraj 5-tisíc eur. Áno, nespochybňujem to, je to náročná práca a na základe toho by aj mala byť aj odmeňovaná. Čo ale na to povie taká obyčajná pochôdzkarka, samoživiteľka, ktorá vychováva dve deti a má plat možno ani nie tisíc eur v hrubom? Myslíte si, že dokáže plakať s nimi, že majú len skromných 50 % z platu? To naozaj trápi toto našu spoločnosť? No myslím si, že 99 % policajtov určite nie. Prosím, nerobme z nich zas úbožiakov. Títo elitní, ako ich s obľubou nazývajú, sú dobre platení policajti a majú... mali by byť aj mentálne vyspelí na to, aby zniesli aj malé nepohodlie. Ak sa dokáže, že sú nevinní, svoj plat dostanú doplatený. Ak sa ukáže, že boli vinní, tak sa môžeme iba pýtať, prečo boli v zbore tak dlho. Ďakujem pekne.
35. schôdza NR SR - 1.deň - B. popoludní
Dátum: 2025-05-27
Poslanec: Mikulec, Roman (SLOVENSKO)
Druh vystúpenia: Vystúpenie s faktickou poznámkou

93. Ďakujem pekne za slovo. Gábor, ďakujem, za tvoje vystúpenie, aj za tie otázky. Mňa by tiež zaujímali odpovede. Od pána Glücka sme sa teraz dozvedeli, že finančné zabezpečenie alebo koľko to vôbec bude stáť, sa dozvieme až reálne, aká bude, aký bude o to záujem, kto vôbec sa bude chcieť stať žandárom. No tak, uvidíme, ako to bude, aj keď teda predpokladajme, že ak by to využili naozaj napríklad aj policajti súčasní, ktorých je cca 18-tisíc, no tak ľahko si to zrátame. Lebo taká teoretická možnosť je, samozrejme, plus vojaci. No ak by tieto finančné prostriedky sa investovali do toho, aby boli navýšené platy policajtov, tak by možno naozaj, to, čo si aj spomínal, bola zvýšená bezpečnosť občanov na Slovensku, ktorá, bohužiaľ, a s tebou súhlasím absolútne, že tá bezpečnosť jednoducho zabezpečená v mnohých oblastiach nie je. Kriminalita sa zvyšuje, a ja osobne si nemyslím, a teda nehovorím len za seba, ale hovorím aj vyjadrenie mnohých policajtov, odborárov, že Žandársky zbor toto nevyrieši.
33. schôdza NR SR - 15.deň - A. dopoludnia
Dátum: 2025-04-16
Poslanec: Mikulec, Roman (SLOVENSKO)
Druh vystúpenia: Vystúpenie s faktickou poznámkou

23. Ďakujem pekne, pán predsedajúci. Miško, ďakujem za tvoje vystúpenie. Myslím si, že po Julovi Jakabovi si ďalej len otvoril, snáď otvoril oči niektorým z koaličných poslancov a je absolútne pre mňa nepochopiteľné, že oni tu ešte v pléne začínajú blúzniť o tom, že by si potrebovali navýšiť platy. Ja si pamätám, myslím, že to bolo v nedeľu v niektorej z televíznych relácií, sám minister práce, sociálnych vecí Tomáš, ktorý povedal, že on prvý by stál a podporil zmrazenie platov, ale ja ho tu nikde nevidím. Nevidím tu nikde ani žiadneho ministra a len pár koaličných poslancov, tak presne o tomto to je. To sú len také ich reči do médií, aby sa urobili peknými, ale keď majú šancu reálne to aj urobiť, tak skutek utek. Dokonca tu niektorí z koaličných poslancov hovoria o tom, že by si potrebovali navýšiť platy. No tak, dámy, páni, naozaj treba chodiť aj medzi ľudí a vnímať tú realitu, akým spôsobom ľudia na Slovensku vnímajú už to, že vládni politici si navýšili platy a ľuďom zobrali dane, navýšili DPH, zobrali im rôzne dávky ako rodičovský prísp... dôchodok alebo príspevok na deti, daňový bonus. Takto to vnímajú ľudia, že jednoducho ste ich oklamali, lebo pred voľbami ste sľúbili a najmä váš líder Robert Fico, súčasný premiér, sľúbil pred voľbami, že nič brať ľuďom nebude, no a realita je úplne opačná. Sami sebe si nadeľujete luxus, zvýšené peniaze, naozaj luxusné nákupy a na ľudí kašlete. Tak ja si myslím, že bolo by treba sa pozrieť do zrkadla a keď máte šancu ľuďom niečo priniesť, tak podporte návrh tohoto zákona.